Návrh na zvolenie predsedu a dvoch členov Dozornej rady

Úradu pre dohľad nad zdravotnou starostlivosťou

V zmysle § 26 ods. 2 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) Dozorná rada Úradu pre dohľad nad zdravotnou starostlivosťou (ďalej len „Dozorná rada“) má päť členov, ktorými sú: predseda dozornej rady, podpredseda dozornej rady a ďalší traja členovia dozornej rady.

V súlade s § 26 ods. 8 prvá veta zákona výkon funkcie člena dozornej rady sa končí uplynutím jeho funkčného obdobia. Nakoľko päťročné funkčné obdobie uplynie predsedovi Dozornej rady doc. MUDr. Jozefovi Korčekovi, PhD. FACRS a členke JUDr. Éve Hortai dňom 13. júna 2023, a týmto dňom im končí výkon uvedených funkcii v dozornej rade, navrhuje sa opätovne zvoliť do funkcie predsedu Dozornej rady doc. MUDr. Jozef Korček, PhD. FACRS. a zvoliť do funkcie člena Dozornej rady JUDr. Luciu Petričko. Nakoľko v Dozornej rade
je jedno miesto člena dlhodobo neobsadené, navrhuje sa zvoliť na predmetné neobsadené miesto do funkcie člena Dozornej rady Ing. Iveta Griačová.

Podľa § 26 ods. 3 zákona členov dozornej rady volí a odvoláva Národná rada Slovenskej republiky na návrh vlády Slovenskej republiky (ďalej len „vláda“).

V zmysle § 26 ods. 5 zákona v spojitosti s § 22 ods. 4 písm. a), d) a e) zákona za člena dozornej rady môže byť zvolená fyzická osoba, ktorá:

- má spôsobilosť na právne úkony v plnom rozsahu,

- je dôveryhodná,

- má trvalý pobyt na území Slovenskej republiky,

- má diplom o absolvovaní vysokoškolského štúdia v študijných programoch druhého stupňa,

- má najmenej trojročnú prax v oblasti zdravotného poistenia, v oblasti práva, v oblasti

finančného trhu alebo v oblasti poskytovania zdravotnej starostlivosti.

V nadväznosti na uvedené predkladám návrh na voľbu doc. MUDr. Jozefa
Korčeka, PhD. FACRS do funkcie predsedu Dozornej rady a návrh na voľbu
JUDr. Lucie Petričko a Ing. Ivety Griačovej do funkcie člena Dozornej rady.

Navrhovaní kandidáti spĺňajú všetky zákonom stanovené požiadavky na voľbu do uvedenej funkcie.